Trinidadin valtaus (1797)

Trinidadin valtaus oli Ranskan vallankumoussotien aikainen brittien sotaretki Espanjan siirtomaa Trinidadiin tammi-helmikuussa 1797. Brittiläinen laivasto tuhosi espanjalaisen laivaston ja maihin lasketut joukot etenivät pääkaupunki Puerto de Españaan (nyk. Port of Spain). Espanjalaiset antautuivat ja Trinidad jäi brittihallintoon, siirtyen sille virallisesti Amiensin rauhassa vuonna 1802.
Tausta.
Trinidad oli espanjan siirtomaa. Saaren viimeinen espanjalainen kuvernööri José Maria Chacón oli kehittänyt siirtokuntaa, mutta yleisesti ottaen se oli silti heikosti hallittu ja puolustettu alue, jota tavoittelivat Espanjan Uuden maailman monopolia kadehtivat ulkovallat. 
Espanja julisti Ranskan liittolaisena sodan Yhdistyneelle kuningaskunnalle lokakuussa 1796. Britannian sota- ja siirtomaaministeri Henry Dundas päätti hyökkäyksestä Espanjan siirtomaihin Länsi-Intiassa ja erityisesti Puerto Ricoon ja Trinidadiin. Espanjan siirtomaaimperiumia pidettitiin heikkona ja alkujaan suunnitteilla oli myös isku Buenos Airesiin. Jälkimmäisestä ajatuksesta luovuttiin alusten puutteen takia. Puute vaikutti myös Trinidadin hyökkäykseen, joka lykkääntyi alusten puutteen ja Lazare Hochen Irlannin sotaretken takia. Espanjalaiset olivat puolestaan vahvistaneet Trinidadia pienellä laivasto-osastolla. 
Tammikuussa 1797 brittien hallitsemaan Barbadosiin oli koottu laivoille noussut 3 750 miehen hyökkäysjoukko. Brittilaivastoon kuului viisi linjalaivaa ja kahdeksan pienempää alusta. Brittejä johtivat kenraaliluutnantti Ralph Abercromby ja vara-amiraali Henry Harvey. 
Valtaus.
Britit saapuivat Trinidadin edustalle 16. helmikuuta 1797. Espanjalaisten paikallinen laivasto havaittiin ankkurissa Chaguaramasinlahdella joidenkin kilometrien päässä Trinidadin pääkaupunki Puerto de Españasta (nyk. Port of Spain). Espanjalaisia johti vara-amiraali Sebastian Ruiz de Apodaca komennossaan neljä linjalaivaa ja yksi fregatti. Laivat olivat kuitenkin alimiehitettyjä. Apodaca päätti polttaa laivansa, jotta ne eivät jäisi brittien käsiin. Linjalaiva "San Domason" poltto epäonnistui ja brittien onnistui vallata se. Apodaca ja hänen 2 400 miestään siirtyivät maihin, josta he alkoivat kulkea maitse kohti pääkaupunkia. Pääkaupungissa espanjalainen kuvernööri José Maria Chacón johti kaupungin 600 miehen varuskuntaa.
Brittilaivasto rupesi tulittamaan Puerto de Españaa ja aamulla 17. helmiikuutta he laskivat miehiä maihin kolmella paikalla muutaman kilometrin päässä kaupungista. Apodaca saapui miehineen Puerto de Españaan illalla, jolloin kuvernööri päätti yrittää iskua brittejä vastaan. Kaupungin ulkopuolella käytiin lyhyt yhteenotto, jonka lopputuloksena espanjalaisten oli vetäydyttävä takaisin kaupunkiin. Heitä seurasivat brittijoukot, jotka kaupunkiin edetessään rupesivat ryöstelemään ja juomaan. Abercrombyn onnistui palauttaa kuri ja samalla käytiin neuvotteluja espanjalaisten kanssa. Aamulla 18. helmikuuta osapuolet sopivat espanjalaisten antautumisesta. Trinidad luovutettiin brittihallintoon ja espanjalaiset puolustajat kuljetettiin takaisin Espanjaan heidän ensin luvatuaan olla osallistumatta sotaan ennen virallista vankienvaihtoa.
Seuraukset.
Britit olivat onnistuneesti vallanneet Trinidadin, sekä yhden espanjalaisen aluksen. Kaatuneita brittejä oli vain seitsemän. Everstiluutnantti Thomas Pictonista tuli saaren sotilaskuvernööri. Hänen alaisuuteensa jätettiin 1 000 miehen brittiläinen varuskunta, kun britit tekivät huhtikuussa epäonnistuneen hyökkäyksen Puerto Ricoon. Espanja vahvisti Trinidadin menetyksen briteille Amiensin rauhassa vuonna 1802.